Die Eindtydprofesie Van Jesus by Gerrie Malan - Book - Read Online
Die elektroniese en ander media het ‘n diepgaande impak gehad op die verspreiding van kennis deur die wêreld. Kennis van Bybelonderrig in verskeie formate het dieselfde impak beleef. Mens kan spesifiek die bybelse eindtye onderstreep in die lig van die vele hedendaagse boeke en films of DVD’s oor sulke onderwerpe, en die mens se natuurlike belangstelling daarin deur die eeue heen. Omdat Jesus van Nasaret op rekord is as God se primêre profeet, is dit onvermydelik dat Sy eindtydprofesie ‘n belangrike plek sal inneem in al die preke, leringe, boeke en multimedia wat ten opsigte van hierdie onderwerpe geskep is. Met hierdie boek het die skrywers weer gaan kyk na die eindtydprofesie van Jesus wat in Matteus 24, Markus 13 en Lukas 21 opgeteken staan. Hulle het daarop gefokus om elke gedeelte van die profesie te bestudeer binne die konteks waarteen die oorspronklike lesers of toehoorders dit sou verstaan het. Terselfdertyd het hulle daarop gefokus om ‘n relatief beknopte boek met die gemiddelde leser in gedagte te skryf, eerder as ‘n dik akademiese een. Die boek sal verseker ‘n gewilligheid stimuleer om bybelse waarheid te onderskei, veral in die lig van die baie pogings om die Bybel se betroubaarheid te bevraagteken. Die bevinding mag verrassend wees.
Publisher: Gerrie MalanReleased: Jan 11, 2014ISBN: 9780620595193Format: book
Marthé Suzanne Leroux-Van der Boon
Die Eindtydprofesie Van Jesus - Gerrie Malan
Die outeurs het grootgeword in ŉ spesifieke milieu van Bybeluitleg – een waarin ŉ baie bepaalde toekomsbeeld van die Openbaring en ander profesieë soos die Mattheus 24 profetiese rede van Jesus aanvaar is. Gevolglik verstaan ons dat die gemiddelde mens geneig is om die Bybel van meet af aan teen al jou gevestigde persepsies te lees. As jy dus geleer is en aanvaar het dat baie van die belangrike Bybelprofesieë nog op vervulling wag, sal dit die vaste begripsbasis vorm waarteen jy die Bybel sal lees. Het jy geleer dat daar ŉ wegraping van die gelowiges gaan wees, maak dit weer ŉ element van jou Bybelleesbenadering uit. Dit is eenvoudig ŉ basiese eienskap van die mens.
Ons eenvoudige pleidooi ten opsigte van hierdie boek is dat lesers die inhoud sal ontvang en die akkuraatheid van ons uitleg sorgvuldig aan die betrokke Skrifte sal weeg. Die Skrifte is die rigsnoer, die meetinstrument, en nie allerhande standpunte van mense nie (dus ook nie ons sŉ nie). As u gevolgtrekking is dat die uiteensettings wel ooreenstem met die Bybel, sal u terugvoering op prys gestel word. Dit kan maklik deur die volgende kontakblad wat op ons webwerf voorsien is gedoen word: www.hoseaconnection.org/wcontact.php). Diegene wat van die uiteensettings verskil is egter net so welkom om te skryf en u sienings en die Skrifbasis daarvoor met ons te deel. Ons, die outeurs, is op soek na die suiwer waarheid van die Skrifte. Dit gaan nie vir ons daaroor om ons verstaan van hierdie belangrike Skrifdeel op voorskriftelike wyse oor te dra nie. Veel eerder wil ons probeer om ŉ bydrae te maak op ŉ wyse waardeur ons die Bybel se inhoud saam met die leser kan deursoek en, waar dit nodig is, enige onsuiwer leringe van die suiwere te onderskei. Die Skrif leer ons immers in Jesus van Nasaret se woorde die belangrike beginsel: "En julle sal die waarheid ken, en die waarheid sal julle vrymaak" (Joh. 8:32).
Milton Terry se Biblical Hermeneutics, is ŉ boek uit die laat 19de eeu en word vandag nog wyd geag as ŉ hoogtemerk van werke op die gebied. Daarin beklemtoon hy dat dit noodsaaklik is om altyd gesonde Skrifuitlegbeginsels toe te pas. Hy moedig mense aan om hulself in die plek van die oorspronklike skrywers te plaas, asook om ŉ studie te maak van die indruk wat hul woorde op die begrip van daardie eerste lesers sou gemaak het (1883:495-496). Voorts rig hy die vermaning dat dit misbruik van taal is om voor te gee dat woorde soos ‘onmiddellik’ of ‘naby’ enigsins iets soos ‘eeue later’ of ‘baie later’ kan beteken (p.595). Ongelukkig tref mens dikwels juis ŉ ignorering van hierdie basiese beginsels in boeke oor die Bybel aan.
Gerespekteerde teoloë het die afgelope vyf eeue gereeld in hul boeke gemaan teen minder goeie uitlegmetodes. Alexander Brown (1894) is een so ŉ persoon wat in sy boek, The Great Day Of The Lord, daarop gewys het dat sommige uitlegmetodes van sy tyd reeds teleurstellende resultate opgelewer het – soos datums wat haarfyn voorspel is, vervalste profesieë, hoop wat vernietig is, en nuwe uitlegmetodes wat uitgedink is om maar ook op hul beurt weer verdraai te word. Uiteindelik het dit daarop neergekom dat allerlei onverdedigbare vryhede met Skrifuitleg voorgekom het (p.389). Dit is tog so jammer dat baie hedendaagse studente van die eskatologie (eindtye) óf onkundig is oor die waardevolle geskrifte van verskeie sulke vroeëre teoloë, óf dat hulle gewillig en doelbewus kies om dit te ignoreer.
ŉ Kerneienskap van die populêre moderne eindtydfilosofie is die geloof dat ŉ profesie meermale in vervulling kan gaan. Dit is ŉ toepassing waarteen verskeie geleerdes soos Milton Terry (1883:495-496) hulle dikwels in die afgelope eeue uitgespreek het. Hierdie dubbele profesie of dubbele vervullingslerings erken dat verskeie profesieë wel eenkeer in bybelse tye vervul is, maar leer dan dat daar nog ŉ vervulling in die toekoms sal wees. Ten spyte van die afwesigheid van so ŉ beginsel in die Skrifte, kom hierdie benadering in die werk van baie huidige Bybelleraars en televangeliste voor. God se primêre profeet, Jesus van Nasaret, het nooit in sy leringe of profetiese uitsprake so ŉ beginsel beskryf of geïmpliseer nie.
Die teologie van belangeloosheid
Gewaardeerde familie, vriende en kennisse se reaksie het die afgelope paar jaar gewys dat gelowiges oor die algemeen op een van drie maniere op ons verstaan van die Skrif sal reageer. Die meerderheid is geneig om te swyg en enige vorm van bespreking sover as moontlik te vermy. Hier en daar reageer iemand op verantwoordelike wyse, ongeag of hulle met ons saamstem of van ons verskil. Die derde groep se reaksie bestaan daarin om vir ons ŉ bekende outeur se geskrifte te stuur. Ons sê dit nie op afbrekende wyse nie en dit is ook nie op enige spesifieke persone gemik nie. Dit beaam bloot die ondervinding van ander outeurs ook. ŉ Vriendin het byvoorbeeld na gesprek oor ŉ bepaalde eindtydonderwerp baie duidelik gesê ons vra haar om veertig jaar se lering opsy te skuif.
Die hartseer van benaderings soos hierbo beskryf is dat die meeste Christengelowiges, indien nie almal nie, verklaar dat hulle die Skrif beskou as deur Heilige Gees geïnspireer en dit die Woord van God of Swaard van die Gees noem. In teenstelling met hul belydenis oor die Skrif is hulle egter dikwels bevrees vir, of verwerp hulle enige Skrifgefundeerde kommentaar of beginsel wat van hul bestaande oortuigings verskil.
Nadat al die einde van die wêreldvoorspellings deur Harold Camping in 2011 soos talle voriges op niks uitgeloop het nie, is in ŉ plaaslike koerant gesuggereer dat die baie jare se ondeurdagte eindtydleringe die skuld moet dra vir die gemak waarmee gelowiges vir sulke valse voorspellings val. Een ontstelde leser het daarna ŉ beroep op teoloë en kerkleiers gedoen om die ‘valse leraar’ wat so skryf te beantwoord – hy het ooglopend nie die selfvertroue of kennis gehad om self ŉ teregwysing te skryf nie. Dit was weer eens bewys van die toedrag van sake wat Lisa Robinson (2009) die teologie van belangeloosheid genoem het – die realiteit dat soveel opregte gelowiges blindelings die interpretasies van andere aanvaar sonder om getrou die voorbeeld van die mense van Berea in Handelinge 17:11 toe te pas deur self te bepaal of die Skrif reg en binne korrekte konteks oorgedra word al dan nie. Daardeur sal waardevolle selfvertroue in gesprekvoering oor die Skrif opgebou word.
Die uiteenlopende inhoudsverskeidenheid van die talle eindtydwebwerwe op die Internet is duidelike bewys dat daar verwarring aan die orde van die dag is. Hierdie verwarring word juis deur middel van die Internet se effektiwiteit so maklik en wyd versprei.
Elke gelowige behoort persoonlike verantwoordelikheid te aanvaar vir die korrekte verstaan van die Skrifte. ŉ Mens kan dit nie op iemand anders verskuif nie, ongeag so ŉ persoon se geleerdheid, beweerde salwing, preekvermoë, of wat mens ook al in die persoon bewonder en respekteer. Ons moet meer tyd met die Bybel deurbring as met boeke (of televisieprogramme, ens.) oor die Bybel. Sover dit hierdie boek betref, word dit gegee as die wat en waarom van die outeurs se verstaan ten einde Bybelstudie te fasiliteer, maar nooit as plaasvervanger